FI Euroopan unionin virallinen lehti C 179/40

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

2013/C 179/10

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 51 artiklassa tarkoitetulla tavalla (1).

MUUTOSHAKEMUS

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

9 ARTIKLASSA TARKOITETTU MUUTOSHAKEMUS

”JAMÓN DE TREVÉLEZ”

EY-N:o: ES-PGI-0105-0997-11.05.2012

SMM ( X ) SAN ( )

1. Eritelmän kohta, jota/kohdat, joita muutos koskee

—  Tuotteen nimi — ☒ Tuotteen kuvaus —  Maantieteellinen alue — ☒ Alkuperätodisteet — ☒ Tuotantomenetelmä —  Yhteys maantieteelliseen alkuperään —  Merkinnät — ☒ Kansalliset vaatimukset — ☒ Muuta (täsmennettävä)

2. Muutoksen tyyppi

— ☒ Yhtenäisen asiakirjan tai yhteenvedon muutos —  Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu —  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta).

3. Muutokset

3.1 Korvataan koko asiakirjassa perinteinen termi ”erityisnimitys” termillä ”suojattu maantieteellinen merkintä”.

PERUSTELUT: 14. heinäkuuta 1992 annetun neuvoston asetuksen (ETY) N:o 2081/92 8 artiklaan sisältyi mahdollisuus käyttää mainintoja ”SAN”, ”SMM” tai vastaavia perinteisiä kansallisia merkintöjä (tällainen vastaavuus vahvistettiin 25. tammikuuta 1994 annetulla asetuksella, joka julkaistiin Espanjan virallisessa lehdessä nro 23 27. tammikuuta 1994). Nykyisessä lainsäädännössä ei mainita mahdollisuutta käyttää perinteisiä kansallisia merkintöjä vaan 20. maaliskuuta 2006 annetun asetuksen (EY) N:o 510/2006 8 artiklan 2 kohdan mukaisesti ainoastaan mainintoja ”suojattu alkuperänimitys” tai ”suojattu maantieteellinen merkintä” tai niihin liittyviä yhteisön tunnuksia. Tätä säännöstä sovelletaan 1. toukokuuta 2009 alkaen, vaikuttamatta silti tuotteisiin, jotka on saatettu markkinoille jo ennen mainittua päivää.

3.2 Tuotteen kuvaus: Suolapitoisuus (kohta B: Tuotteen kuvaus)

Nykyinen kohta:

”Suolapitoisuus: Ilmaistaan natriumkloridin enimmäispitoisuutena (enintään 10 %) rasvattomasta kuiva-aineesta, joka on tutkittu kinkusta 4 cm:n etäisyydeltä reisiluun päästä poikittaissuuntaan otetusta näytteestä, josta on poistettu kuori.”

Korvataan ilmaus ”rasvattomasta kuiva-aineesta” ilmaisulla ”luonnollisesta näytteestä”.

PERUSTELU: Tekstissä ei ilmaista, että tulokset ilmoitetaan näytetyypin mukaisesti ja koska suolapitoisuuden ilmoittaminen rasvattomasta ja kuivasta näytteestä ei ilmaise selkeästi kuluttajan tuotteesta saamaa suolamäärää, siirrytään käyttämään paremmin todellisuutta vastaavia ja helpommin ymmärrettäviä nimikkeitä. Näin tehty mittaus ilmaisee kuluttajalle tarkemmin tuotteen suolaisuuden kuin mittaus rasvattomasta ja kuivasta näytteestä, joka ei missään olosuhteissa vastaa kuluttajalle päätyvää tuotetta.

Kun näytetyyppi vaihdetaan, natriumkloridin enimmäismäärä muuttuu 10 prosentista (rasvattomasta kuiva-aineesta) 5 prosenttiin (luonnollisesta näytteestä), koska Jamón de Trevélezille on tyypillistä kinkkuun imeytynyt rasva, jota on kinkun tyypin mukaan 5–10 prosenttia, ja keskimääräinen 50 prosentin kokonaiskosteuspitoisuus.

Muutetaan viimeinen virke seuraavasti:

”Suolapitoisuus: Ilmaistaan natriumkloridin enimmäispitoisuutena (enintään 5 %) luonnollisesta näytteestä, joka on tutkittu kinkusta 4 cm:n etäisyydeltä reisiluun päästä poikittaissuuntaan otetusta näytteestä, josta on poistettu kuori.”

3.3 Hyväksymisvaihe: Tekijät, jotka osoittavat, että tuote valmistetaan kyseisellä alueella (kohta D)

Nykyinen kohta:

”Kinkut hyväksytään lopullisesti lopputarkastuksessa, jossa todetaan kinkun painohävikki ja kypsytysaika sekä laatuominaisuudet ja jossa jokaisessa kinkussa on oltava numeroitu sinetti, joka on annettu tuotteen vastaanoton yhteydessä.”

Korvataan tämän kohdan lopussa ilmaus ”tuotteen vastaanoton yhteydessä” ilmaisulla ”tuotteen valmistusprosessin aikana”.

PERUSTELU: Muutetaan edellä mainittu kohta, sillä tuotantojärjestelyt ovat muuttuneet; aiemmin sinetti asetettiin tuotteen vastaanottoon kuuluvan alkutarkastuksen yhteydessä, minkä seurauksena osa sineteistä oli rikottava valmistusvaiheen aikana, kun todettiin, että Jamón de Trevéleziä koskevat vaatimukset eivät täyttyneet. Nyt numeroitu sinetti annetaan tuotteen lopullisen hyväksynnän yhteydessä, joka tapahtuu osana tuotteen valmistusprosessia.

Prosessin alkuvaiheessa ei ole mahdollista tietää, täyttääkö lopullinen tuote eritelmän vaatimukset.

3.4 Valmistusmenetelmä: Tuotteen valmistus (kohta E). Valmistusvaihe: Suolaus

Poistetaan seuraava kohta:

”Suolausprosessi toteutetaan ainoastaan ajanjaksolla lokakuusta maaliskuuhun, mainitut kuukaudet mukaan luettuina. Sääntelyneuvosto voi kuitenkin ilmasto-olojen mukaisesti päättää tämän jakson pidentämisestä tai lyhentämisestä.”

PERUSTELU: Poistetaan mainittu kohta, jossa kielletään kinkun valmistuksen aloittaminen huhtikuusta syyskuuhun ulottuvalla ajanjaksolla, sillä nykyisen hygienia- ja terveyslainsäädännön eli eläinperäisiä elintarvikkeita koskevista erityisistä hygieniasäännöistä 29. huhtikuuta 2004 annetun Euroopan parlamentin ja neuvoston asetuksen (EY) N:o 853/2004 mukaan suolaus on tehtävä valvotussa lämpötilassa, jotta estetään patogeenisten mikro-organismien kasvu. Koska näitä tekijöitä valvotaan, tuotteen valmistus voidaan aloittaa mihin vuodenaikaan hyvänsä. Näin ollen ei tarvita sääntelyneuvoston pysyvää lupaa ajanjakson pidentämiseksi, koska valvotuissa ilmasto-olosuhteissa sen pituus ei enää vaihtele.

3.5 Valmistusmenetelmä: Tuotteen valmistus (kohta E). Valmistusvaihe: Jälkisuolaus

Kohdasta:

”Tämän jälkeen kinkut siirtyvät jälkisuolausvaiheeseen, joka tehdään luonnollisessa ympäristössä ja jonka tarkoituksena on kinkun hidas ja asteittainen kuivuminen, mikä edistää suolan tasaista jakautumista kinkun lihasmassaan.”

Poistetaan ”joka tehdään luonnollisessa ympäristössä ja”.

PERUSTELU: Nykyisessä lainsäädännössä samoin kuin kaikissa tätä kinkunvalmistuksen olennaisen tärkeää vaihetta koskevissa tutkimuksissa ja selvityksissä korostuu, että jälkisuolausvaihe on toteutettava lämpötilan ja kosteuden osalta valvotuissa olosuhteissa, jotta voidaan taata tuotteen pysyvä vaarattomuus.

Kohdasta:

”Sääntelyneuvosto voi poikkeuksellisesti ja säätilan mukaisesti myöntää luvan siihen, että tämä prosessi toteutetaan valvotussa lämpötilassa, joka on 3–7 °C, ja valvotussa suhteellisessa kosteudessa, joka on 75–85 %. Prosessi kestää enintään 30 päivää.”

Poistetaan: ”Sääntelyneuvosto voi poikkeuksellisesti ja säätilan mukaisesti myöntää luvan siihen, että”

PERUSTELU: Nykyisessä lainsäädännössä samoin kuin kaikissa tätä kinkunvalmistuksen olennaisen tärkeää vaihetta koskevissa tutkimuksissa ja selvityksissä korostuu, että jälkisuolausvaihe on toteutettava lämpötilan ja kosteuden osalta valvotuissa olosuhteissa, jotta voidaan taata tuotteen pysyvä vaarattomuus, joten asiasta päättäminen ei kuulu sääntelyneuvostolle.

Lisätään edelliseen kohtaan: ”nämä lämpötila- ja kosteusolosuhteet mukautetaan asteittain prosessin etenemisen myötä luonnollisessa kuivaamossa vallitseviin olosuhteisiin, vuodenajan mukaisesti.”

PERUSTELU: Tavoitteena on välttää kylmäketjun katkeaminen siirryttäessä jälkisuolauksesta luonnolliseen kuivaukseen elintarvikehygieniaa koskevan 29. huhtikuuta 2004 annetun Euroopan parlamentin ja neuvoston asetuksen (EY) N:o 852/2004 mukaisesti.

Korvataan ilmaus ”Prosessi kestää enintään 30 päivää” ilmaisulla ”Prosessi kestää enintään 90 päivää.”

PERUSTELU: Eritelmien 30 päivän jälkisuolausaika vahvistettiin lihan suolauksen aloitusajan mukaisesti. Suolaus oli mahdollista ainoastaan lokakuusta maaliskuuhun ja sääolojen mukaisesti, minkä vuoksi kinkkujen jälkisuolaus saattoi näiden kuukausien aikana, jolloin lämpötila ja kosteus olivat sopivimmat, kestää enintään 30 päivää, minkä jälkeen siirryttiin kuivausvaiheeseen samanlaisissa lämpötila- ja kosteusoloissa.

3.6 Valvontaelin (kohta G)

Muutetaan kohdan G nimitys ”Valvontaelin” muotoon ”eritelmien noudattamisen tarkastaminen” ja poistetaan kaikki viittaukset valvontaelimeen ja lisätään seuraavat kohdat:

”Eritelmien noudattamisen tarkastaminen ennen tuotteen saattamista markkinoille tehdään 20. maaliskuuta 2006 annetun neuvoston asetuksen (EY) N:o 510/2006 mukaisesti. Valvonnasta vastaava nimetty toimivaltainen viranomainen on: Dirección General de Calidad, Industrias Agroalimentarias y Producción Ecológica de la Consejería de Agricultura, Pesca y Medio Ambiente de la Junta de Andalucía – C/ Tabladilla, s/n – 41071 Sevilla – puhelin: +34 955032278 – faksi: +34 955032112 – sähköposti: dg-ciape.sscc.capma@juntadeandalucia.es Eritelmien noudattamisen tarkastamisesta vastuussa olevien elinten tiedot ovat saatavilla seuraavasta verkko-osoitteesta: http://www.juntadeandalucia.es/agriculturaypesca/portal/areas-tematicas/industrias-agroalimentarias/calidad-y-promocion-agroalimentaria/denominaciones-de-calidad/jamones-y-paletas.html Niiden erityistehtävänä on eritelmien noudattamisen tarkastaminen ennen tuotteen markkinoille saattamista.”

PERUSTELU: Ehdotetaan tekstin muuttamista, jotta vältetään tämän kohdan tietojen vanheneminen.

Ehdotetussa tekstissä annetaan tiedot toimivaltaisesta viranomaisesta ja viittaus sen verkkosivuille, joilla on tiedot eritelmien noudattamisen tarkastamisesta vastuussa olevista eliistä.

3.7 Kansalliset vaatimukset (I kohta)

Muutetaan mainittu kohta sen sopeuttamiseksi nyt sovellettavaan voimassa olevaan lainsäädäntöön, johon on sisällytetty yhteisön lainsäädäntö.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (3)

”JAMÓN DE TREVÉLEZ”

EY-N:o: ES-PGI-0105-0997-11.5.2012

SMM ( X ) SAN ( )

1. Nimi

”Jamón de Trevélez”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1. Tuotetyyppi

Luokka 1.2 Lihavalmisteet (kuumennetut, suolatut, savustetut jne.)

3.2. Kuvaus 1 kohdassa nimetystä tuotteesta

Suojatun maantieteellisen merkinnän ”Jamón de Trevélez” saaneen kinkun valmistukseen sopivat käytettäviksi Landrace-, Large–White- ja Duroc–Jersey-sikarotujen risteytykset.

Suojatun maantieteellisen merkinnän ”Jamón de Trevélez” saaneilla kinkuilla on seuraavat ominaisuudet:

— muodoltaan pyöreä, mukana nahka ja koipi

— kypsytys vähintään 14, 17 tai 20 kuukautta raa’an kinkun painon mukaisesti

— väriltään punainen, kuori kiiltävä ja rasva osittain imeytynyt lihasmassaan

— liha hienostuneen makuista, hieman suolaista

— luonnollisen näytteen suolapitoisuus ilmaistuna natriumkloridin prosenttiosuutena: ≤ 5. Suolapitoisuus tutkitaan enintään kuukauden kuluessa siitä, kun kinkku täyttää kaikki ”Jamón de Trevélez” -merkintää koskevat hyväksymisvaatimukset

(tutkittuna kinkusta 4 cm:n etäisyydeltä reisiluun päästä poikittaissuuntaan otetusta näytteestä, josta on poistettu kuori).

Rasva koostumukseltaan öljyistä, kiiltävää, väriltään kellertävän valkoista ja maultaan miellyttävää.

3.3. Raaka-aineet (ainoastaan jalostetut tuotteet)

Suojatun maantieteellisen merkinnän ”Jamón de Trevélez” saaneen kinkun valmistukseen voidaan käyttää Landrace-, Large–White- ja Duroc–Jersey-sikarotujen risteytyksistä saatujen sikojen reisiä.

Alkuperänimityksellä suojattujen kinkkujen valmistukseen voidaan käyttää ainoastaan sian reisiä, joiden ihonalaisen ihrakerroksen paksuus on:

— vähintään 1 cm imeytyneen rasvan kanssa, kun paino on alle 12,3 kg

— vähintään 1,5 cm imeytyneen rasvan kanssa, kun paino on 12,3–13,5 kg

— vähintään 2 cm, kun paino on suurempi kuin 13,5 kg.

Käytetään kuohittujen urossikojen tai naarassikojen reisiosia.

Maantieteellisellä merkinnällä ”Jamón de Trevélez” suojattuja kinkkuja voidaan valmistaa ainoastaan reisistä, joiden puolikalvoisen lihaksen pH-arvo on 5,5–6,4. Tämä pH-arvo on määritettävä aikaisintaan vuorokauden kuluttua eläimen teurastuksesta.

Tuoreiden reisien painon on oltava yli 11,3 kg.

Reidet kuljetetaan teurastamosta suolaus- ja kypsytystiloihin aina ajoneuvoissa, jotka ovat voimassa olevien vaatimusten mukaisia, ja siten, että niiden saapuessa suolaustiloihin lämpötila on reiden keskellä 1–3 °C ja alle 4 °C yhden cm:n syvyydessä.

Suolauksessa käytetään lisäaineetonta merisuolaa.

3.4. Rehu (ainoastaan eläinperäiset tuotteet)

Ei sovelleta.

3.5. Erityiset tuotantovaiheet, joiden on tapahduttava yksilöidyllä maantieteellisellä alueella

1. Suolaus

2. Puhdistus

3. Jälkisuolaus

4. Kuivaus ja kypsytys

3.6. Viipalointia, raastamista, pakkaamista jne. koskevat erityiset säännöt

Ei sovelleta.

3.7. Merkintöjä koskevat erityiset säännöt

Etiketissä on oltava maininta: Indicación Geográfica Protegida ”Jamón de Trevélez” (Suojattu maantieteellinen merkintä ”Jamón de Trevélez”).

4. Maantieteellisen alueen tarkka rajaus

Suojatun maantieteellisen merkinnän ”Jamón de Trevélez” valmistusalue sijaitsee Granadan provinssissa Sierra Nevadan lounaispuolella Alpujarran ylänköalueella. Kyseessä on luonnonalue, jolla vallitsevat korkeus-, lämpötila- ja kosteusolot antavat tuotteelle sille perinteisesti ominaisia ominaisuuksia.

Alueeseen kuuluvat seuraavien kuntien yli 1 200 metrin korkeudella sijaitsevat osat: Trevélez, Juviles, Busquístar, Pórtugos, La Taha, Bubión, Capileira ja Bérchules. Ne sijaitsevat Granadan provinssissa.

Kaikki nämä kunnat sijaitsevat Sierra Nevadan kansallispuistossa ja kuuluvat Alpujarra granadinan alueeseen.

5. Yhteys maantieteelliseen alkuperään

5.1. Maantieteellisen alueen erityisyys

Jamón de Trevélez saa aistinvaraisesti tunnistettavat ominaispiirteensä sen tuotantoalueen (Sierra Nevadan luonnonpuiston korkeudeltaan keskivaiheille kuuluva alue) luonnosta, jossa ympäristö, ilmasto ja kasvillisuus vaikuttavat tuotteelle ominaisen mikrobiflooran kehitykseen. Alueella, jolla Jamón de Trevélez -kinkkuja tuotetaan yli 1 200 tai 1 900 metrin korkeudessa, sijaitsevat Sierra Nevadan tammimetsät, ja siellä esiintyy suuri määrä Sierra Nevadan kotoperäisiä kasvilajeja.

Korkeuteen, lämpötilaan ja kosteuteen liittyvät alueelle tyypilliset tekijät vaikuttavat osaltaan kypsytyskauden aikana tuotteen perinteisiin ominaisuuksiin.

Erikoistuneisiin tuotantomenetelmiin sisältyy se, että tuotteen suolamäärää säädellään kinkun koon mukaisesti, jolloin pyritään siihen, että kinkkuun imeytyy sopiva määrä suolaa ja liikaa suolausta vältetään, jolloin tuote pysyy stabiilina, mikä mahdollistaa pitkän kypsytyskauden. Jälkisuolauksen jälkeen ja kypsytyskauden aikana kinkun olemuksen ja ulkonäön sekä ympäristöolojen (lämpötila ja kosteus) asianmukainen arviointi kuivaamon eri osissa mahdollistaa kinkun hitaan ja pitkäaikaisen kypsymisen, jota tuote edellyttää. Kypsytysprosessin aikana toteutetaan kahdenlaisia toimia: kinkkuja siirretään kuivaamoissa lämpötilaltaan ja kosteudeltaan sopivimmille alueille ja kuivaamojen luonnollisia tuuletusaukkoja (ikkunoita) suljetaan tai avataan sopivimman ympäristölämpötilan ja -kosteuden aikaansaamiseksi.

5.2. Tuotteen erityisyys

Suojattu maantieteellinen merkintä ”Jamón de Trevélez” perustuu tuotteen erityiseen maineeseen.

Jamón de Trevélez on yli 200 vuoden ajan tunnettu ainutlaatuisena Alpujarra granadinan alueeseen liittyvänä tuotteena. Siihen on lukuisia kirjallisia viittauksia 1800-luvulta, esimerkiksi Guadixissa vuonna 1833 syntynyt tunnettu espanjalainen kirjailija Pedro Antonio de Alarcón mainitsee sen.

Myös Cervantes tunsi alueen kinkut, joihin on viittaus useammassa kuin yhdessä hänen teoksistaan.

Madridissa vuonna 1887 syntynyt espanjalainen ajattelija ja kirjailija Gregorio Marañón, joka oli alpujarralaisen poliitikon Natalio Rivasin ystävä, ylisti Jamón de Trevélez -kinkkua ja totesi, että andalusialainen gazpacho ”kaipaa seurakseen vain muutaman viipaleen Trevélezin kinkkua, ja tuloksena on lähes täydellinen ruokalaji”.

Tärkein historiallinen viittaus Jamón de Trevélez –kinkkuun on päivätty 12. lokakuuta 1862, jolloin kuningatar Isabel II myönsi Trevélezin kunnalle etuoikeuden toimia virallisena hovihankkijana ja antoi luvan käyttää kinkuissa kuninkaallista leimaa, jossa on teksti: ”Hänen majesteettinsa kuningatar Isabel II:n palkitsema vuonna 1862. Trevélez”, mikä näin ollen oli tunnustus kinkun laadulle.

Jamón de Trevélez sai julkisuutta myös Espanjan rajojen ulkopuolella, kun Ranskan keisarin Napoleon III:n puoliso Victoria Eugenia de Montijo toi Jamón de Trevélezin hovin ruokalistoille (osaksi kuuluisaa ranskalaista keittiötä).

Jamón de Trevélezin erityispiirteet ovat:

— hidas asteittainen kypsyminen luonnollisissa olosuhteissa

— alhainen suolapitoisuus ja suolapitoisuuden valvonta

— kypsytyksen aikana ei lisäaineena käytetä nitraatteja ja nitriittejä E250 ja E252 (tai muita).

5.3. Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Jamón de Trevélez on yli 200 vuoden ajan ollut tunnettu yhteydestään Alpujarran ylänköön, ja sukupolvelta toiselle välitetty kinkkujen kypsytykseen liittyvä käsityöosaaminen ja -menetelmät on onnistuttu säilyttämään ja niitä jatketaan yhä, minkä vuoksi nämä tekijät vaikuttavat suoraan Jamón de Trevélez –kinkun ominaispiirteisiin.

Myös alueen ilmasto 1 200 metrin ja Sierra Nevadan huippujen välissä vaikuttaa lopullisen tuotteen ominaisuuksiin. Kyseessä on kylmä alue, jossa on talvella runsaasti lunta ja jossa puhaltavat Sierra Nevadan kylmät pohjoistuulet. Kesällä alueen lämpötilat pysyvät viileinä, mikä mahdollistaa alueella valmistetun kinkun luonnollisen kypsytyksen, toisin kuin muilla alueilla.

Tällaiset ympäristöolot, joihin kuuluu kylmä talvi ja viileä kesä, mahdollistavat pitkäaikaisen kypsytyksen luonnollisissa olosuhteissa. Tämä puolestaan mahdollistaa suolapitoisuudeltaan vähäisen tuotteen valmistamisen, kun jokaisen kinkun suolamäärä määritetään sopivaksi, sekä hitaan ja asteittaisen kypsymisen Trevélezin ilmassa, jota kinkun valmistus edellyttää. Tämä tapahtuu ilman keinotekoisia säilöntäaineita, kuten nitriittejä, koska vallitsevat lämpötilat mahdollistavat kinkun kuivauksen turvallisissa oloissa ja toimivat tuotteen mikrobiologisten ja aistinvaraisesti havaittavien ominaisuuksien säilyttäjinä.

Eritelmän julkaisutiedot

(Asetuksen (EY) N:o 510/2006 (4) 5 artiklan 7 kohta)

Eritelmän teksti kokonaisuudessaan on saatavissa osoitteessa:

http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_modificado_Jamon_Trevelez.pdf

tai suoraan maatalous-, kalastus- ja ympäristöministeriön kotisivulta (http://www.juntadeandalucia.es/agriculturaypesca/portal) valitsemalla: ”Industrias Agroalimentarias”/”Calidad y Promoción”/”Denominaciones de Calidad”/”Jamones y Paletas”. Eritelmä on Jamón de Trevélez -nimikkeen alapuolella.

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Korvattu asetuksella (EU) N:o 1151/2012.

(4) Katso alaviite 3.